Helsingin yliopistollinen keskussairaala ja Nokia ovat toteuttaneet tiettävästi maailman ensimmäisen leikkaussalin reaaliaikaisen verkkolähetyksen lisätyn todellisuuden tekniikalla.

Ensimmäistä lisätyn todellisuuden leikkausta seurasi Nokian mukaan noin sata neurokirurgia Ozo Live -tekniikan avulla.

Helsingin ja Uudenmaan sairaanhoitopiirin live-leikkauskurssit ovat aiemminkin saaneet arvostetun maineen maailmalla, ja nyt niiden kanssa kokeillaan ensi kerran lisätyn todellisuuden elementtejä.

Verkkolähetyksen etuna on, että teoriassa rajaton määrä kirurgeja ja lääketieteen opiskelijoita voi seurata leikkausta virtuaalilasien kautta ikään kuin olisivat paikalla leikkaussalissa.

- Tavallisesti leikkausta pystyy seuraamaan leikkaussalissa vain 10–15 henkilöä leikkaukseen osallistuvan henkilökunnan lisäksi, kertoo Hyksin neurokirurgian laitoksen professori Mika Niemelä Töölön sairaalasta tiedotteessa.

Nyt noin sata lääkäriä katsoi live-lähetyksen Töölön sairaalassa, mutta Mika Niemelän mukaan tulevaisuudessa verkkolähetyksiin voi osallistua vaikka toiselta puolelta maailmaa.

- Uskomme, että tästä syntyy uusia sovellutuksia konsultaatioihin tai takapäivystäjille, jotka voivat osallistua leikkaukseen tarvittaessa vaikka kotoaan tai matkoilta.

Ensimmäinen lisätyn todellisuuden livelähetys käynnistyi neurokirurgian klinikalla Töölön sairaalassa Helsingissä keskiviikkona aamuyhdeksältä alkaneessa leikkauksessa. Leikkaus kesti hieman alle puolitoista tuntia. Lisää lähetyksiä on tulossa uusissa leikkauksissa päivän mittaan.

Kerran vuodessa järjestettävä neurokirurgian live-kurssi toi tänäkin vuonna Töölöön neurokirurgeja ympäri maailmaa liki 30 maasta.

Mika Niemelä kertoo, että toiveena on saada teknologia sairaalan arkikäyttöön.

Digitaalisen median johtaja Paul Melin Nokian teknologiayksiköstä sanoo, että tämä on hyvä esimerkki Ozo-teknologian käyttämisestä koulutuksessa.

Nokian Ozo ei ole enää vain 360 asteen kamera, vaan Nokia on laajentanut palveluvalikoimaa suoriin verkkolähetyksiin, lisätyn todellisuuden sisältötyökaluihin sekä työkaluihin, joilla lisätyn todellisuuden ja virtuaalitodellisuuden sisältöä voidaan tuoda perinteisiin videotoistimiin eri päätelaitteissa.

Lähde: Tekniikka & Talous